钦定古今图书集成/理学汇编/学行典/第208卷 > 许珑
## 钦定古今图书集成/理学汇编/学行典/第208卷 > 许珑

按《宁波府志》：“许珑，字延璧，鄞人。仁孝出于天性。少孤，
依其母，恋恋无顷刻。舍时出外，或就塾师归，必历举
所见闻告母，母辄喜有所使，唯唯而趋。一日，母掷竹，
误中珑晕仆地，母急抱持泣，珑稍稍苏，即睁目笑语
曰：‘儿故吓母，非真晕也’。长极奉养，问母欲，必极力供
具。至城市，有时熟鲜好味，必急致之。或向夜，必携一”
灯走三十里抵家，亲烹饪以进，因复历历举城市中
事告母，伺母安寝始退。尝夜归，灯灭，遇神火于道，珑
就神庙俯伏乞罪，已而神火复送之抵家。平居恒言：
孔门以色养为难，此不假外求，不费赀货，直易易耳。
故其母尝言：“儿爱我，即就乳时无二态。惟愿子孙亦
复如是。”平居言动不苟。室中有婢，二十六而嫁，仍处
子也。里中有大姓相构，积不能解，珑一言即跪谢散
去。至今茅山之阳，称“淳孝笃行”必归焉。子元祥，成进
士，以才俊名。